Wujuding bumi tanah Walanda dhèk jamane kuna akèh bedane karo jaman saiki. Ana kang biyèn sêgara utawa rawa, saiki dadi dharatan, lan kosokbaline ana kang maune lêmah, saiki kêlêm ing banyu. Gumuk-gumuk wêdhi urut pêsisir iku dhèk kunane malah kêpara nglanjak mêngulon, dadi yèn mirit saka iku bumine mundhak ciyut. Zuiderzee kang saiki nêdiya diêsat, iku ing biyèn-biyène iya mung tlaga, jênênge tlaga Flevo. Dene sunglon ing jaman kuna kang jênêng Middelzee (Friesland) saiki wus awujud lêmah. Ing Zuid Holland lan Zeeland maune prêsasat rawa lan tlaga thok; sunglon-sunglon lan supitan-supitan ing kono amba-amba. Alas lan ara-ara mluwa ngêbaki tanah-tanah kang ora kacakan banyu.
